Gautengse landdros in boeie oor korrupsieDie Valke sê hulle wil hê die inhegtenisneming van ŉ landdros van Carletonville moet ŉ duidelike boodskap oordra dat niemand bo die wet verhewe is nie, selfs nie eens dié wat veronderstel is om dit toe te pas nie. Die landdros het na bewering omkoopgeld van twee verdagtes geëis wat aangekeer is vir diefstal en het onderneem om hulle met hul volgende hofverskyning vry te laat, berig EWN. Die 49-jarige landdros is Donderdag tydens ŉ blitsoperasie ná ŉ wenk van die publiek by die hof in boeie geslaan en weggelei. Hangwani Mulaudzi, Valke-woordvoerder, sê die verdagte kom Maandag in sy eie hof voor op aanklagte van korrupsie en afpersing.